ইউএস ওপেনের ফাইনালের লড়াইয়ে সেরেনা উইলিয়ামসের প্রতিপক্ষ ছিল জাপানি কন্যা নাওমি ওসাকা। স্বাভাবিক দৃষ্টিতে প্রতিপক্ষ একজন হলেও মার্কিন টেনিস তারকাকে লড়তে হয়েছে দুইজনের সঙ্গে। বাকি প্রতিপক্ষ আর কেউ নয়, খোদ চেয়ার আম্পায়ার। ম্যাচ শেষে প্রতিপক্ষ এবং আম্পায়ারদের সঙ্গে সৌজন্যতামূলক হাত মেলানো এক প্রকার টেনিসের অংশ। কিন্তু সেরেনার রাগ তখন তুঙ্গে। পরাজয়ে রেকর্ড হাতছাড়া হয়ে গেলেও তা নিয়ে মাথা ব্যথা ছিল না তার। ম্যাচ স্পিরিটের অংশ হিসেবে প্রতিপক্ষ নাওমি ও বাকিদের সঙ্গে করমর্দন করলেও চেয়ার আম্পায়ার কার্লোস রামোসের সঙ্গে হাত মেলাননি সেরেনা। মেলাবেন কীভাবে! ম্যাচ চলাকালীন যে ফ্ল্যাশিং মিডোর সবচেয়ে আলোচিত বিষয় ছিল রামোসের সঙ্গে সেরেনার বাগবিতন্ডা।